paragraph_text: U 12. se stoljeću prvi put javlja pojam Meranskog Vojvodstva (ducatus Meranie). Naslovom gospodara Meranije kitili su se grofovi iz kuće Dachau, ali i iz kuće Andechs (Andechs-Meranski). Konrad II. Dachau nosi naslov vojvode Meranije, Dalmacije i Hrvatske, a u isto vrijeme i grof iz kuće Andechs. Vjerojatno je da su ti naslovi bili samo prazni naslovi. Meranijom vladaju gospodari iz kuće Devinskih, ali nije poznato kad su i kako dobili taj kraj u posjed. U međuvremenu nadležnost puljskih biskupa širi se na Meraniju, ali dokumenti ne kazuju jednoznačno kako je do tog došlo. Nakon smrti Huga IX. Devinskoga 1399. je Meranija koju su činili Rijeka, Kastav, Veprinac, Lovran, Mošćenice i Brseč prešla u posjed obitelji Walsee. Habsburgovci vladaju ovim krajem od 1465. godine.